Beleidsonsekerheid bly ’n turksvy vir SA ekonomie‘n Skermskoot van die kredietagentskap S&P se webwerf. Die Suid-Afrikaanse ekonomie het weer eens in die kollig gekom. Die kredietgraderingsagentskap S&P Global het op sy jaarvergadering in Johannesburg gesê dat hy vol vertroue is dat die ekonomie onder die bestuur van president Cyril Ramaphosa waarskynlik kop sal optel. S&P het egter gewaarsku dat Suid-Afrika nou vir ’n ekonomiese groeikoers van 2% of meer sal moet mik om ’n verbetering in sy kredietgradering te verkry. Daar is egter koue water op die siening gegooi nadat die Internasionale Monetêre Fonds (IMF) sy groeivooruitsig vir die land na 1,2% vir vanjaar en 1,5% vir 2020 verlaag het. Die IMF se politieke en beleidsonsekerheid bly steeds ’n turksvy vir die land se ekonomiese vooruitsigte. In sy jongste wêreld-ekonomiese vooruitsig sê die IMF dat die geprojekteerde herstel in die plaaslike ekonomie klein is, en het kommer uitgespreek dat beleidsonsekerheid ná volgende maand se verkiesing sal voortgaan. Intussen het Ramaphosa Dinsdag by ’n byeenkoms van sakelui en wynboere in Stellenbosch gesê die tyd van implementering van beleid het aangebreek. Hy het gesê dat daar oor talle sakebeleid geformuleer is, maar dat dit nie geïmplementeer is nie. Die IMF sê dat die Suid-Afrikaanse ekonomie dringend ’n omgewing nodig het waar die privaat sektor kan floreer en beleidsekerheid deel van hierdie omgewing moet wees. Die Washingtonse instelling voeg by dat terwyl beleidsonsekerheid aan die orde van die dag is (veral met die ANC se aanvaarding van die beleid van grond-onteiening sonder vergoeding), sal die ekonomie sukkel en struikel – iets wat die land nie kan bekostig nie. Intussen se die direkteur van S&P en sy hoofkredietgradeerder vir SA, Gardner Rusike, dat die land nou alles in die stryd sal moet werp om ’n hoër groeikoers te verseker. Suid-Afrika het laas in 2013 ’n groeikoers van 2,5% behaal. Sedertdien het die groeikoers op afwaartse kurwe gegly. Topekonome skryf dit toe aan staatskaping, wanadministrasie, korrupsie en nywerheidsaksie. Die Amcu-staking (Vereniging van Mynwerkers en Konstruksie-unie, oftewel Amcu) in 2014 het byvoorbeeld die groeikoers gepootjie en die land in ’n tegniese resessie gedompel. Rusike sê sou die ANC die verkiesing wen en met sy hervormings voortgaan wat onder Ramaphosa begin is, kan dit beleggings lok wat tot hoër ekonomiese groei kan lei. S&P maan egter dat die huidige pas van groei en struikelblokke nie die ekonomie tot bo die 2%-groeikoers sal sien presteer nie. “Dit is tyd dat Suid-Afrika verby die 1,5%-groeikoers waarin hy vasgekeer is, moet kom,” het S&P gesê. S&P, wat die land op rommelstatus het, het in November sy kredietvooruitsig gehandhaaf. Die langtermyn-soewereine valutagradering is BB en BB+.